Οικονομική διαχείριση απεικονιστικών εξετάσεων ακτινολογικών εργαστηρίων δημοσίων νοσοκομείων με τη χρήση ολοκληρωμένου συστήματος χαρτογράφησης GIS
Authors: Ζαρακοβίτης Δημήτριος 
Published: September 2021

Εισαγωγή: Η εποχή μας χαρακτηρίζεται από την αυξανόμενη ζήτηση υπηρεσιών υγείας υψηλού επιπέδου και μικρού κόστους. Η ανάπτυξη της ψηφιακής τεχνολογίας οδήγησε στη δημιουργία μεγάλου όγκου πληροφορίας. Στον τομέα της υγείας μεγάλος όγκος δεδομένων διακινείται από τα ακτινολογικά εργαστήρια. Οι πληροφορίες αφορούν κυρίως σε δεδομένα απεικονιστικών εξετάσεων. Η διακίνηση της ιατρικής πληροφορίας πραγματοποιείται με την ψηφιακή διασύνδεση των πληροφοριακών συστημάτων. Η ανάγκη συσχέτισης των περιγραφικών στοιχείων με τα χωρικά δεδομένα οδήγησε στην ανάπτυξη των Γεωγραφικών Συστημάτων Πληροφοριών (GIS). Τα συστήματα GIS χρησιμοποιούνται για τη χωρική ανάλυση ποσοτικών και ποιοτικών μεταβλητών. Σημαντική είναι επίσης η συνεισφορά τους στην οικονομική διαχείριση των νοσοκομειακών μονάδων.Σκοπός: Ο σκοπός της παρούσας διατριβής είναι η γεωγραφική αποτύπωση των οικονομικών στοιχείων των Ακτινολογικών Εργαστηρίων Δημόσιων Νοσοκομείων. Μέσω των GIS δημιουργείται μία ψηφιακή πλατφόρμα με τα οικονομικά και τεχνικά χαρακτηριστικά των Ακτινολογικών Μηχανημάτων της 6ης Υ.Πε. Μεθοδολογία: Χρησιμοποιήθηκε το λογισμικό ArcGIS για τη δημιουργία διαδραστικών χαρτών. Αρχικά τα δεδομένα ψηφιοποιήθηκαν σε πίνακες ιδιοτήτων. Μετατρέπονται σε αρχεία σχηματικού τύπου και ομαδοποιούνται κατάλληλα. Χρησιμοποιώντας κατάλληλους συμβολισμούς τα ψηφιοποιημένα αρχεία μεταφορτώθηκαν σε γεωγραφικούς χάρτες. Επιλέγοντας το κατάλληλο θεματικό υπόβαθρο πραγματοποιήθηκε η οπτική μοντελοποίηση της πρωτογενούς πληροφορίας. Εστιάζοντας σε συγκεκριμένες περιοχές του χάρτη αναδύονται χρηστικά παράθυρα. Σε αυτά περιέχονται όλα τα στοιχεία ενδιαφέροντος. Οι πληροφορίες αφορούν στα τεχνικά χαρακτηριστικά, το είδος και τον τύπο των ακτινολογικών μηχανημάτων. Αυτά τα χαρακτηριστικά συνδυάζονται με το είδος των εξετάσεων, τις τεχνικές απεικόνισης και τα οικονομικά τους στοιχεία. Η χρηστικότητα του συστήματος επιτρέπει την ενσωμάτωση πινάκων και διαγραμμάτων. Μέσω της εφαρμογής των GIS επιτρέπεται η στατιστική ανάλυση και η αποτελεσματική λήψη αποφάσεων. Επίσης διευκολύνεται η επεξεργασία σε πραγματικό χρόνο και η ταχύτατη ανάλυση δεδομένων. Αποτελέσματα: Η χωρική ανάλυση ανέδειξε 94 Δημόσια Ακτινολογικά Εργαστήρια στην 6η Υ.Πε. Tα Ακτινολογικά Εργαστήρια της Περιφέρειας Δυτικής Ελλάδος είναι τα πιο άρτια στελεχωμένα σε ακτινολογικά μηχανήματα. Η Περιφέρεια των Ιονίων Νήσων διαθέτει τον μικρότερο αριθμό ακτινολογικών μηχανημάτων. Σημαντικές ελλείψεις Ιατροτεχνολογικού Εξοπλισμού καταγράφονται σε ολόκληρη την 6η Υ.Πε. Την περίοδο 2012 έως 2015 καταγράφεται συνολικό κέρδος για την πλειοψηφία των Δημόσιων Ακτινολογικών Εργαστηρίων. Το κέρδος όμως είναι μικρό και αφορά συγκεκριμένες χρονικές περιόδους. Εμφανίζει επίσης μικρή διαχρονική αύξηση. Το κόστος αναλωσίμων των Ακτινολογικών Εργαστηρίων είναι αρκετά υψηλό στην πλειοψηφία των Νοσοκομειακών Μονάδων.Συμπεράσματα: Τα Γεωγραφικά Πληροφοριακά Συστήματα είναι χρήσιμα εργαλεία για τη μελέτη των εισροών και εκροών των επιμέρους νοσοκομειακών τμημάτων. Μέσω αυτών δημιουργείται ένα ψηφιακό αρχείο Ιατροτεχνολογικού Εξοπλισμού, Κόστους και Εσόδων. Στους χρήστες δίνεται η δυνατότητα επεξεργασίας μεγάλου όγκου δεδομένων σε μικρό χρονικό διάστημα. Μέσω της online διασύνδεσης διευκολύνεται η άμεση ανταλλαγή δεδομένων. Επιπλέον η χρήση τους προωθεί την ορθολογική οικονομική διαχείριση των Νοσοκομειακών Μονάδων.